Source: https://www.riigiteataja.ee/akt/234253
Timestamp: 2018-12-18 15:35:06+00:00

Document:
Ehitise teatise vorminõuded ja esitamise kord – Riigi Teataja
Ehitise teatise vorminõuded ja esitamise kord
Ehitise teatise vorminõuded ja esitamise kord - sisukord
§ 1 Ehitise teatis
§ 2 Ehitise teatise andmed
§ 3 Ehitise teatise esitamine
§ 4 Ehitise teatise andmete õigsus
RTL 2003, 3, 29
Vastu võetud 27.12.2002 nr 72
Määrus kehtestatakse «Ehitusseaduse» (RT I 2002, 47, 297; 99, 579) § 16 lõike 8 alusel.
§ 1. Ehitise teatis
(1) Ehitise omanik peab esitama kohalikule omavalitsusele ehitise teatise:
1) detailplaneeringu kohustusega aladel viie tööpäeva jooksul väikeehitise püstitamise päevast arvates, kui väikeehitisele ei taotleta kasutusluba;
2) ehitise likvideerimise korral.
(2) Ehitise omanik võib esitada olemasolevate ehitiste kohta käivate andmete täpsustamiseks kohalikule omavalitsusele ehitise teatise.
(3) Iga püstitatud väikeehitise kohta tuleb esitada eraldi ehitise teatis.
(4) Füüsilisest isikust ehitise omanik esitab väikeehitise püstitamise ja olemasoleva ehitise andmete täpsustamise korral käesoleva määruse lisas 1 toodud ehitise teatise ning ehitise likvideerimise korral käesoleva määruse lisas 3 toodud ehitise teatise.
(5) Juriidilisest isikust ehitise omanik esitab väikeehitise püstitamise ja olemasoleva ehitise andmete täpsustamise korral käesoleva määruse lisas 2 toodud ehitise teatise ning ehitise likvideerimise korral käesoleva määruse lisas 4 toodud ehitise teatise.
§ 2. Ehitise teatise andmed
(1) Ehitise teatises esitatakse need ehitise tehnilised andmed, mida on otstarbekas ja võimalik määrata.
(2) Ehitise teatises esitatakse andmed mitme isiku olemasolu korral iga isiku kohta eraldi.
(3) Ehitise teatises esitatakse andmed iga ehitise osa, sealhulgas korteri ja mitteeluruumi kohta eraldi.
(4) Kui ehitise koordinaadid ei ole teada või kui ehitisel puudub nimetus, siis ehitise teatises neid andmeid ei esitata.
§ 3. Ehitise teatise esitamine
(1) Ehitise omanik võib ehitise teatise esitada kohalikule omavalitsusele paberkandjal.
(2) Ehitise teatis peab olema allkirjastatud selleks volitusi omava isiku poolt.
§ 4. Ehitise teatise andmete õigsus
Ehitise teatise esitaja vastutab enda poolt kohalikule omavalitsusele ehitise teatises esitatud andmete õigsuse eest.
Lisad avaldatakse elektroonilises Riigi Teatajas («Riigi Teataja seaduse» § 4 lg 2, Majandus- ja Kommunikatsiooniministeeriumi 24. detsembri 2002. a kiri nr 8-1-1/02/2347 ja riigisekretäri 30. detsembri 2002. a resolutsioon nr 17-1/9339).
Lisa 1 EHITISE TEATIS
Lisa 2 EHITISE TEATIS
Lisa 3 EHITISE TEATIS EHITISE LIKVIDEERIMISE KOHTA
Lisa 4 EHITISE TEATIS EHITISE LIKVIDEERIMISE KOHTA

References: § 1

§ 2

§ 3

§ 4
 § 16

§ 1

§ 2

§ 3

§ 4
 § 4